Patronul unei firme de publicitate din Ploieşti, care a anunţat pe Facebook că face gratis bannere pentru cei care vor să participe la proteste, a postat, pe reţeaua de socializare, că în urma anunţului a avut, vineri, un control de la Poliţia Economică. Reprezentanţii IPJ Prahova confirmă că un astfel de control a avut loc, spunând că a fost făcut în urma unei sesizări şi că nu s-au descoperit nereguli la respectiva societate.

Horia Ioan Georgescu, un om de afaceri din Ploieşti care în 2 februarie a postat pe Facebook un anunţ conform căruia face gratis bannere pentru protestatari, a anunţat, în noaptea de vineri spre sîmbătă, pe aceeaşi reţea de socializare, că a primit un comtrol de la Poliţia Economică, deşi în zece ani această instituţie nu i-a controlat niciodată firma.

”Anuntul facut ieri a avut impact! Ne-au vizitat cei de la Poliţia Economică, în urma unei sesizări cum că am lucra peste program. Pe lângă asta, totuşi , a mai trebuit să dau şi informaţii referitoare la persoanele care au beneficiat de acţiunea noastră. Ţin să precizez că în cei 10 ani de activitate, n-am avut control de la aceasta instituţie, dar astăzi la ora 18.30 ...au venit...” a scris omul de afaceri.

Horia Georgescu a postat, în 2 februarie, tot pe Facebook, un anunţ prin care spune că face gratis bannere pentru cei care vor să protesteze.

”BANNERE PROTEST GRATIS!

M-am tot gândit cum aş putea ajuta cu mai mult decât cu prezenţa fizică în stradăşsi inspirat de cei ce oferă hrană/cazare m-am gândit că am totuşi ceva de oferit.

Prin urmare dacă aveţi nevoie a vă printa mesajele pe suport gen bannere / mashuri , ne oferim să le executam gratis.( discutăm ulterior cum facem să intrati în posesia lor , în Ploieşti şi Bucureşti ne putem întâlni personal, pentru celelalte judeţe , folosim eventual curierul sau microbuzele.Va rog share!” este anunţul postat de Horia Georgescu.

Reprezentanţii IPJ Prahova au confirmat, pentru News.ro, că a avut loc un astfel de control, dar că acţiunea a fost făcută în urma unei sesizări şi că până sâmbătă seară nu au fost descoperite nereguli la respectivul agent economic.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.